פרנסיס לורנס

פרנסיס לורנס (באנגלית: Francis Lawrence; נולד ב-26 במרץ 1971) הוא תסריטאי, במאי ומפיק אמריקאי.

 ראשית חייו 
לורנס נולד להורים אמריקאים בווינה, אוסטריה. אביו היה פיזיקאי שלימד באוניברסיטת קליפורניה סטייט, נורת'רידג', ואימו היא סגנית נשיא לטכנולוגיה בסוכנות ליחסי ציבור.

הוא עבר ללוס אנג'לס בגיל ארבע. לורנס עבד כעוזר מצלמה שנייה בסרט "Pump "Up the Volume בבימויו של אלן מויל לפני שקיבל את התואר הראשון שלו בהפקת קולנוע בבית הספר לקולנוע של אוניברסיטת לויולה מרימאונט.

 קריירה 
בשנת 1993, לורנס עבד כעוזר הבמאי הראשון בסרט "צועדים מחוץ לזמן"  בבימויו של אנטון ואסיל. לאחר מכן, לורנס החל לביים קליפים יחד עם כמה מחברי כיתתו מהאוניברסיטה.

לורנס יצר קליפים בין היתר עבור: ריהאנה, גרין דיי, בריטני ספירס, בלאק אייד פיז, ג'יי זי, מלאני סי, אבריל לאבין, אירוסמית', ג'נט ג'קסון, ג'ניפר לופז, ליידי גאגא, פאסטבול'ס, ליסה מארי פרסלי, דסטיניז צ'ילד, Garbage, גו גו דולס, גוון סטפאני, שאקירה, פינק, נלי פורטדו, אן ווג, מוניקה, מיסי אליוט, ג'סטין טימברלייק והבקסטריט בויז. בשנת 2002, הוא זכה בפרס הגראמי הלטיני עבור הקליפ הקצר הטוב ביותר על בימוי הקליפ "Whenever, Wherever" של שאקירה. הוא גם ביים פרסומות רבות ללקוחות כמו קוקה קולה, לוריאל, קלווין קליין, פפסי, מייבלין, פוט לוקר, בקרדי, מקדונלד'ס, גאפ, Bud Light, CoverGirl, אולדסמוביל ודיסנילנד. ב-2005, לורנס ביים את הסרט "קונסטנטין", המבוסס על ספר הקומיקס "Hellblazer", בכיכובו של קיאנו ריבס. זהו הסרט העלילתי הראשון שלורנס ביים.

ב-2007 הוא ביים את הסרט "אני האגדה" (מבוסס על הרומן של ריצ'רד מתיסון). בשנת 2011 הוא ביים את הסרט "מים לפילים". באותה שנה, לורנס זכה בפרס גראמי עבור הווידאו קליפ הטוב ביותר על בימוי הקליפ "Bad Romance" של ליידי גאגא. בשנת 2012, לורנס ביים והפיק את פרק הפיילוט של סדרת הטלוויזיה של פוקס "מגע".

באפריל 2012, הוכרז שלורנס נבחר לביים את העיבוד הקולנועי לרומן "משחקי הרעב - התלקחות" ("משחקי הרעב - התלקחות"). הסרט היה סרט ההמשך ללהיט שובר הקופות "משחקי הרעב", בכיכובה של ג'ניפר לורנס. בשנים העוקבות לורנס חזר לביים את שני החלקים הבאים של סדרת הסרטים, "משחקי הרעב: עורבני חקיין - חלק 1" (2014) ו"משחקי הרעב: עורבני חקיין - חלק 2" (2015).

לורנס ביים את הסרט "דרור אדום", המבוסס על הרומן באותו שם מאת ג'ייסון מתיוס, ובהשתתפות ג'ניפר לורנס וג'ואל אדגרטון. הסרט יצא לאקרנים ב-2 במרץ 2018.

לורנס ביים את סרט הפריקוול הראשון של "משחקי הרעב", "משחקי הרעב: בלדה לנחשים וציפורי שיר", הסרט הוא עיבוד לרומן של משחקי הרעב מאת הסופרת המקורית סוזן קולינס, שיצא באפריל 2020. הסרט יצא לאקרנים ב-17 בנובמבר 2023.

במרץ 2021, חברת ההפקה שלו חתמה על עסקה עם "New Republic Pictures". הפרויקט הראשון שלהם יחד יהיה עיבוד לרומן של פיליפ ק. דיק "הפטיש של וולקן". במרץ 2022, הוכרז כי לורנס יביים עיבוד עלילתי ל-"Stalag-X" של קווין ג'יי אנדרסון וסטיבן ל. סירס, שייכתב על ידי ג'וי ווילקינסון. באפריל 2022, הוכרז שלורנס יהיה אחד מהמפיקים הבכירים של "Chief of War" מבית אפל TV פלוס.

באוגוסט 2022, דווח שלורנס חתם עם נטפליקס לביים עיבוד של "BioShock". בספטמבר אותה שנה, דווח כי הבמאי יחזור גם לביים סרט המשך לסרט העלילתי הראשון שביים, "קונסטנטין".

בנובמבר 2023, הוכרז שלורנס יביים ויפיק את הסרט "ההליכה הארוכה", המבוסס על הרומן של סטיבן קינג. ההפקה החלה במניטובה ביולי 2024, עם קופר הופמן, דייוויד ג'ונסון, צ'ארלי פלאמר ורומן גריפין דייוויס בין צוות השחקנים.

באפריל 2025, פורסם שלורנס יחזור לביים את הסרט השישי בסדרת "משחקי הערב", "משחקי הרעב: זריחה על האסיף", המבוסס על הרומן באותו השם מאת סוזן קולינס. הסרט צפוי לצאת לאקרנים בנובמבר 2026. צוות השחקנים כולל את מקנה גרייס, ויטני פיק, ג'וסף זאדה וג'סי פלמונס.

 פילמוגרפיה 
שנהפרויקטחברת הפצה 2005 קונסטנטין אולפני האחים וורנר 2007 אני האגדה 2011 מים לפילים אולפני המאה ה-20 2013 משחקי הרעב: התלקחות סרטי ליונסגייט 2014 משחקי הרעב: עורבני חקיין - חלק 1 2015 משחקי הרעב: עורבני חקיין - חלק 2 2018 דרור אדום אולפני המאה ה-20 2022 סלמברלנד: ארץ החלומות נטפליקס 2023 משחקי הרעב: בלדה לנחשים וציפורי שיר סרטי ליונסגייט 2025 The Long Walk 2026 משחקי הרעב: זריחה על האסיף

 קישורים חיצוניים 

 הערות שוליים 

קטגוריה:זוכי פרס הווידאו קליפים של MTV
קטגוריה:זוכי פרס גראמי הלטיני
קטגוריה:זוכי פרס גראמי
קטגוריה:בוגרי אוניברסיטת לויולה מרימאונט
קטגוריה:במאי וידאו קליפים אמריקאים
קטגוריה:במאי קולנוע אמריקאים
קטגוריה:במאי טלוויזיה אמריקאים
קטגוריה:אמריקאים שנולדו ב-1971